Забур 66 CARS - Nnwom 66 AKCB\n1Asase nyinaa momfa ahosɛpɛw nteɛ mu mma Onyankopɔn!\n2Monto ne din anuonyamhyɛ ho dwom;\nmomma nʼayeyi nyɛ anuonyamhyɛ!\n3Munse Onyankopɔn sɛ, “Wo nneyɛe yɛ nwonwa dodo!\nWo tumi so mmoroso\na wʼatamfo nyinaa de osuro kotow wʼanim.\n4Asase nyinaa kotow wo;\nwɔto ayeyi dwom ma wo,\nwɔto dwom kamfo wo din.”\n5Mommra mmɛhwɛ nea Onyankopɔn ayɛ;\nanwonwade a wayɛ wɔ nnipa mu.\n6Ɔmaa po yɛɛ asase kesee;\nwɔnantew twaa nsu no\nmommra mma yenni ahurusi wɔ no mu.\n7Ɔde ne tumi di hene daa daa,\nna ɔde nʼani nso hwɛ aman so.\nMma atuatewfo nsɔre ntia no.\n8Aman nyinaa, munhyira yɛn Nyankopɔn,\nmomma wɔnte mo nkamfo no nnyigyei;\n9wahwɛ yɛn nkwa so\nna wamma yɛn anan anwatiri.\n10Na wo, Onyankopɔn, wosɔɔ yɛn hwɛe;\nna wonan yɛn sɛ dwetɛ.\n11Wode yɛn koguu afiase\nna wode nneɛma a ɛyɛ duru too yɛn akyi.\n12Womaa yɛn atamfo twiw faa yɛn so;\nyɛfaa ogya ne nsu mu,\nnanso wode yɛn baa faako a nnepa abu so.\n13Mede ɔhyew afɔre bɛba wʼasɔredan mu\nna madi bɔ a mahyɛ wo no so,\n14bɔ a mʼanofafa hyɛe, na mʼano kaa\nbere a na mewɔ ɔhaw mu no.\n15Mede mmoa a wɔadɔ srade bɛbɔ afɔre ama wo;\nmede anantwinini ne mpapo bɛbɔ afɔre.\n16Mommra mmetie, mo a musuro Onyankopɔn nyinaa;\nmomma menka nea wayɛ ama me nkyerɛ mo.\n17Mede mʼano su frɛɛ no;\nna me tɛkrɛma yii no ayɛ.\n18Sɛ mede bɔne hyɛɛ me koma mu a,\nanka Awurade antie me.\n19Nanso nokware, Onyankopɔn atie me,\nwate me mpaebɔ.\n20Nhyira nka Onyankopɔn,\na wampo me mpaebɔ\nna wanyi nʼadɔe amfi me so.\nAKCB : Nnwom 66